Hildur Birna Gunnarsdóttir er ekki í hópi þeirra sem ætla að vera einir um jólin . Hún starfar með þaulvönum sérfræðingi í að finna draumaprinsinn . Þegar hún var spurð hvað hún myndi gera ef hún þyrfti að finna sér fasteign kom svarið til hennar strax : Nú auglýsa í Morgunblaðinu ! Hildur Birna er vinsæll uppistandari og hefur fengið fólk til að hlæja dátt að staðhæfingum sínum um hina brösóttu leið miðaldra konu í leit að ást . Hún brosir nánast allan hringinn þegar hún heyrir að viðtalinu við hana sé dreift á yfir 60.000 heimili borgarinnar og síðan megi hún búast við að það birtist á Smartlandi.is . Ég bið Hildi að lækka aðeins í tónlistinni í símanum en lagið „ Find my love “ með Fairground Attraction er mikið í spilun hjá henni þessa dagana . „ Áður en ég lækka verður þú að hlusta á textann í þessu lagi : Kettir gráta , það skellur í hurðum , vindurinn hvín í kringum húsið í kvöld , ég er einmana eins og bátur úti á sjó , á kvöldum sem þessum , langar mig að falla á hnén og biðja Guð : Finndu ástina mína ! “ Hvernig gengur að finna hinn eina rétta ? ,, Ég er að vinna með helstu markaðstólin í dag að leita mér að karli . Ég er ekkert sérlega ánægð með Tinder , enda sér maður lítið hæð eða persónuleika þeirra karla sem þar eru inni á einni ljósmynd . En ég er með alla anga úti að finna mér karl svona rétt fyrir jólin . “ Hefur verið í ástarmegrun lengi Hildur segir það af og frá að hún sé með einhvern asa á þessu sviði í lífinu . Hún segir hugmyndina komna frá öðrum . ,, Málið er að ég hef verið í mikilli andlegri vinnu á undanförnum misserum þar sem ég hef komist að því með sálfræðingi að ég hef verið að neita mér um ást . Þessi meinta ástarmegrun hefur staðið yfir í tvo áratugi eða svo . Þessi sérfræðingur er ekki að tvínóna neitt við hlutina og ég lofaði henni að vera með einhverjar fréttir í þessari viku tengdar ástarmálunum . Svo ég er glöð að geta sagt henni frá þessu viðtali . Ég trúi því að maður þurfi ekki að gera svo mikið heldur vera meira klár í nálgunum . Dreifing á Morgunblaðinu er frábær svo ég hef mikla trú á þessari aðferð . “ Hildur Birna Gunnarsdóttir er að leita sér að karli fyrir jólin . Gætir þú verið sá sem hún leitar að ? mbl.is / Árni Sæberg Hildur segist ekki trúa á Guð í þessum leiðangri heldur meira karma og nú sé hún búin að henda þessu út í andrúmsloftið og trúi að veröldin muni færa henni eitthvað áhugavert . Aðspurð hvernig manni hún sé að leita sér að segir hún stærð skipta máli . „ Ég er að leita að stórum mjúkum karli . Einhverjum sem stendur í lappirnar , er heiðarlegur og góður . Ég er 180 cm og mig langar ekki í lítinn karl . Það hefur verið aðeins áskorun fyrir mig í fortíðinni . Því með litlum körlum þá verður skeiðin ( e. spoon ) svo asnaleg . Hann má vera dökkhærður eða jafnvel sköllóttur og ég er ekki búin að ákveða hvað hann á að starfa við . En hann þarf að vera alvörukarlmaður en ekki kerling í karllíkama . Veistu hvað ég meina ? “ Hvað áttu við með því ? „ Ég er alin upp af einstæðri móður þar sem maður gekk í allt sem þurfti að gera . 10 ára var ég farin að bera frystikistur og orgel sem við áttum á milli húsa þar sem við fluttum mjög mikið . Með þessu uppeldi hef ég þróað með mér hálfgerð bringuhár . Ég veð í allt því að ég kann ekki að biðja um hjálp . Kærastinn minn á að vera svona týpa sem stoppar mig þegar ég dett í að vera „ Gyða Sól “ og hjálpar mér að vera smá dama . “ Reyndi að finna sér mann á Vogi Hvernig hefur þér gengið hingað til að finna þér mann ? „ Bara alls ekki nógu vel . Ég fór sem dæmi í meðferð á Vogi fyrir rúmu ári og þá hélt ég einmitt sitjandi á sloppnum að það væri flott að finna sér karl þar líka . En það gekk ekki . “ Fórstu í meðferð að finna þér mann eða á Vog til að fást við eitthvað annað ? „ Já , nei ég fór á Vog því ég hafði álpast til að detta í smávegis dagdrykkju . Í fyrstu var þetta saklaus drykkja með vinum og vandamönnum sem fór aðeins úr böndunum hjá mér og endaði í dagdrykkju . Ég er ekki svona dæmigerð fyllibytta eða eiturlyfjaneytandi . Ég er meira í áttina við gardínufyllibyttu , nema hvað ég drakk ekki á bak við gardínur heldur meira úti í garði úr belju . “ Með beljuna í eldhúsinu Varstu þá með belju úti í garði ? „ Nei , ég var með beljuna inni í eldhúsi , en átti voðalega smart kaffimál með loki og allt sem ég ráfaði með inni í húsinu og út í garðinn . Ég fór í meðferð á Vog fyrir síðustu jól . Í sumarleyfinu mínu fyrir Vog var ég sem dæmi full nánast allan tímann . Ég hef heyrt að ég hafi átt gott frí en man ekki svo mikið frá því sjálf . Þegar ég loksins reif mig upp á rassinum og skráði mig í meðferð og fór að hitta yfirmann minn og sagði honum frá vandanum , þá varð hann mjög hissa . Enda mæti ég yfirleitt alltaf í vinnu og sumir myndu segja mig mjög mikinn öryggisfíkil og aðeins of sjúka í vinnu líka . Það var eina hindrunin í batanum mínum að yfirmaðurinn minn hefði ekki verið búinn að sjá í gegnum þetta með drykkjuna og ég spáði mikið í að framlengja drykkjuna aðeins en svo ákvað ég að skella mér á sloppinn og prófa Vog . “ Hvað varð til þess að þú gafst upp og viðurkenndir vanmátt þinn á þessu sviði lífsins ? „ Sonur minn er listamaður og frekar fámáll en dásamlegt mannsbarn . Þegar hann segir eitthvað þá meinar hann það . Ég bað hann einhverntímann að fara með ruslið fyrir mig og þá sá hann allar beljurnar mínar , flokkaðar og raðaðar eins og fyrirmyndakonur gera í Vesturbænum . Hann staflaði beljunum upp á eldhúsborðinu og lagði allar innheimtuskuldirnar frá Mótus ofan á þær og setti síðan gulan miða ofan á listaverkið þar sem á stóð : Hver er forgangsröðunin ? “ Það er ekki svo meðvirkt eða hvað ? „ Nei , heldur betur ekki og ég er honum mjög þakklát . Þegar ég fór á Vog komst ég að því að spítalinn er fullur af brjálæðislega skemmtilegu fólki . Það voru að sjálfsögðu allir á sloppum og það er alveg bannað að fara úr sloppnum á þessum stað . “ Já , þú meinar . Var fólk að reyna það ? „ Já , elskan mín . Einn reyndi að vera á hettupeysunni , en hann var bara rifinn úr henni og settur beint í sloppinn aftur . Það sem er verið að reyna að kenna fólki er að alkóhólismi er sjúkdómur en ekki val og því skyldi bera virðingu fyrir stjórnleysi á þessu sviði . Maður tengir mikið við barnið í sér á þessum stað , enda allir að lita og púsla á Vogi . “ Var það einskonar listþerapía ? „ Nei , meira bara svona að drepa tímann held ég . En ég held að ég hafi aldrei hlegið jafn mikið og á Vogi , eða grátið . Þar fer fram frábær úrvinnsla tilfinninga og starfsfólkið á Vogi er algjörlega fyrsta flokks . “ En af hverju vildirðu finna þér karl á Vogi ? „ Nú sem dægrastyttingu og síðan gæti hann ekki farið frá mér . Í það minnsta ekki í 10 daga . “ Ætlar að vera þurr um jólin Hverju kynntist þú á Vogi ? „ Ég lærði að ég var með sama sjúkdóminn og allt hitt fólkið sem var þarna inni og að fólk sem tekur á vandanum sínum er hetjur . “ Þegar kemur að jólunum á þessu ári segir Hildur að þau verði þurr en vonandi rauð . „ Já , og svo mun ég gera eitthvað skemmtilegt með kærastanum mínum sem ég er að fara að eignast . Ég er með plön um að vera með fjölskyldunni á aðfangadag , en mun halda hinum dögunum og áramótunum lausum til að eyða með tilvonandi tengdafjöskyldu . “ Hvað ætlarðu að gera fyrir kærastann um jólin ? „ Það verður mikið . Það þarf að opna allar gjafirnar sem ég ætla að kaupa handa honum og svo verður bara mikið um kúr og að skeiða hvort annað . “ Hvað vonarðu að gerist á nýju ári ? „ Á nýju ári þá mun ég skipta út möntrulaginu mínu „ Find my love “ með Fairground Attraction og setja „ Perfect “ með sömu flytjendum í staðinn . Svo ætla ég að njóta á nýju ári . Það er líka svakalega margt sem nýi kærastinn minn þarf að laga heima hjá mér sem er búið að „ drabbast “ niður á undanförnum 20 árum ! “ Börn eru engin fyrirstaða Hvað um uppistandshópinn BARA GÓÐAR ? „ Já , takk fyrir að spyrja . Við ætlum að slá í gegn á nýju ári . Við verðum með nýja sýningu í janúar sem verður svakaleg . Við erum fimm flottar konur á öllum aldri . Í raun frá 27 ára til 84 ára . Við erum allar svakalega fyndnar og okkur þykir vænt um að sýningin er örugg fyrir karlmenn líka . Þeir fara ekkert út með móral yfir því að vera karlar . “ Áttu þér fleiri drauma en að finna hinn eina rétta um þessar mundir ? „ Draumarnir mínir eru allir að vakna til lífsins eftir að ég hætti að drekka . Mig dreymir um að hafa gaman af því að fara í ræktina . Þetta er draumur og ég er hrædd um að hann rætist ekki . Eins dreymir mig um að vinna meira með uppistandið . Það er nóg að gera í uppistandinu , en þetta er svo gaman að mig langar sjaldnast til að stoppa . “ Er eitthvað sem þú vilt segja að lokum við kærastann ? „ Ef þú ert með ofnæmi fyrir hundum þá gengur sambandið ekki . En börn eru engin fyrirstaða . “